**Patria vieţii e numai prezentul**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Patria vieţii e numai prezentul.

Clipa de faţă numai în ea suntem,

Suntem în adevăr. – Iară trecutul

Şi viitorul numai o gândire-s.

În van împingeţi ce vi-i dinainte,

În van doriţi acelea ce-or veni.

Întoarceţi-vă în voi şi veţi cunoaşte

Că toate-n lume, toate-s în prezent.

Tot ce au fost şi tot ce-a fi vreodată

Au fost, va fi numai pentru că e.

Nu ştii că atingând pe-un singur om

I-atingi pe toţi? Mulţimea e părere.

Spune la mii de inşi aceeaşi vorbă

Şi-n mii ea atunci va trezi

Icoană-aceeaşi şi acelaşi simţ.

Un semn că toţi e-n unul, unu-n toţi.